S-566/2007

Mál þetta, sem þingfest var þann 7. febrúar sl. og dómtekið 21. febrúar sl., var höfðað með tveimur ákærum lögreglustjórans á Selfossi, þeirri fyrri dagsettri 18. desember 2007, á hendur A

„fyrir þjófnað,

I.

með því að hafa að morgni mánudagsins 30. apríl 2007 á bensínstöð N1 við Austurveg á Selfossi, dælt bensíni að verðmæti kr. 2.550.- á bifreiðina B, er ákærða var farþegi í umrætt sinn og hverfa á brott án þess að greiða fyrir bensínið.

Telst brot þetta varða við 1. mgr. 244. gr. almennra hegningarlaga nr. 19/1940.

II.

með því að hafa miðvikudaginn 5. september 2007 stolið naglaboxi af gerðinni Broadway Real Life French að verðmæti kr. 999.- úr verslun Hagkaupa í Smáralind, Kópavogi.

Telst brot þetta varða við 1. mgr. 244. gr. almennra hegningarlaga nr. 19/1940.

Þess er krafist að ákærða verði dæmd til refsingar.“

Seinni ákæran er gefin út af lögreglustjóranum á Selfossi þann 18. desember 2007 á hendur ákærðu og X og er það mál númer S-568/2007. Var þáttur ákærðu skilinn frá málinu og sameinaður þessu máli. Ákæran er

A.

„gegn ákærða X fyrir umferðarlagabrot

með því að hafa um hádegisbil sunnudagsins 27. maí 2007 ekið bifreiðinni B með 112 km hraða á klukkustund, búinni fjórum nagladekkjum, austur Þrengslaveg við Lambafell, Sveitarfélaginu Ölfusi, án þess að hafa öðlast ökuréttindi og óhæfur til að stjórna bifreiðinni örugglega vegna áhrifa amfetamíns, metamfetamíns, kókaíns og tetrahýdrókannabínólsýru. Leyfður hámarkshraði á vegarkaflanum var 90 km á klukkustund. Hraði bifreiðarinnar var mældur með ratsjá nr. GE-016 sem staðsett var í lögreglubifreið nr. 33-258.

Teljast brot ákærða varða við 2. mgr. 37. gr., 59. gr., 1. mgr. 48. gr. og 1., sbr. 2. mgr. 45. gr. a. umferðarlaga nr. 50, 1987 sbr. 5. gr. laga nr. 66, 2006, sbr. lið 16.02-(06) í reglugerð nr. 822/2004 um gerð og búnað ökutækja, sbr. 1. mgr. 100. gr. nefndra umferðarlaga.

gegn ákærðu A fyrir fíkniefnabrot og brot á lögum um fullnustu refsinga

með því að hafa sunnudaginn 27. maí 2007 haft í vörslu sinni í dreifingarskyni, 10,91 g af hassi, 7,04 g af amfetamíni og 4,81 g af kókaíni, fíkniefnunum kom ákærða fyrir í leggöngum sínum á salerni í Litlu Kaffistofunni í Svínahrauni, Sveitarfélaginu Ölfusi, skömmu áður en bifreið meðákærða X var stöðvuð af lögreglu, sbr. ákærulið A. en ákærða A var farþegi í bifreiðinni umrætt sinn, hugðist ákærða smygla fíkniefnunum inn í fangelsið að Litla Hrauni við Eyrarbakka, en sem greiðslu átti ákærða að fá hluta af umræddum fíkniefnum auk 10.000 kr. peningagreiðslu.

Telst brot ákærðu varða við 81. gr. laga um fullnustu refsinga nr. 49, 2005 og 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, 75/1982, 13/1985, 68/2001 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

C.

gegn ákærða X fyrir fíkniefnabrot

með því að hafa sunnudaginn 27. maí 2007 í bifreiðinni B haft í vörslu sinni í dreifingarskyni, 4,81 g af kókaíni er ákærði afhenti meðákærðu A í bifreiðinni B, sbr. ákærulið A., á leið þeirra austur fyrir fjall.

Telst brot ákærða varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, 75/1982, 13/1985, 68/2001 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

Þess er krafist að ákærða verði dæmd til refsingar og til að sæta upptöku á framangreindum fíkniefnum (efnaskrá nr. 11872) samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Ákærða kom fyrir dóminn þann 21. febrúar og játaði þá skýlaust brot sín eins og þau eru tilgreind í ákæruskjölum. Málið var því tekið til dóms samkvæmt 1. mgr. 125. gr. laga nr. 19/1991 um meðferð opinberra mála.

Um málavexti vísast til ákæruskjala. Sannað er að ákærða framdi brot þau sem greinir í ákærum og eru þau réttilega færð til refsiákvæða. Ákærða hefur með háttsemi sinni unnið sér til refsingar.

Samkvæmt sakavottorði sem liggur frammi í málinu var ákærða dæmd þann 23. febrúar 2007 í tveggja mánaða fangelsi, skilorðsbundið til tveggja ára, fyrir þjófnað, nytjastuld og fíkniefnabrot. Ákærða gekkst undir sátt þann 24. október 2007 fyrir fíkniefnabrot og síðan gekkst hún undir viðurlagaákvörðun 30. október 2007 fyrir fíkniefnabrot og akstur undir áhrifum fíkniefna og var gert að greiða 100.000 króna sekt auk þess að vera svipt ökurétti í þrjá mánuði. Brot ákærðu samkvæmt fyrri ákærunni eru framin í apríl og september 2007, áður en hún gekkst undir sátt 24. október og viðurlagaákvörðun 30. október sl. Verður ákærðu því gerður hegningarauki samkvæmt reglum 78. gr. almennra hegningarlaga nr. 19/1940 vegna þeirra brota. Þá hefur ákærða rofið skilorð dómsins frá 23. febrúar 2007. Ber því að ákvarða henni refsingu samkvæmt reglum 60. gr. almennra hegningarlaga sbr. 77. gr. sömu laga. Ákærða var sautján ára þegar hún framdi fyrri brot sín og hafa þau því ekki ítrekunaráhrif.

Við ákvörðun refsingar nú verður að líta til þess að brotin samkvæmt fyrri ákærunni eru smávægileg en þess ber að gæta varðandi seinni ákæruna að ákærða hefur játað að ætla þau fíkniefni til dreifingar. Þá verður að líta til skýlausrar játningar hennar og ungs aldurs og þess að ákærða kveðst hafa farið í meðferð í nóvember 2007 og sækir sér aðstoð vegna fíkniefnavanda. Þykir því rétt að láta skilorð dómsins frá 30. október sl. halda sér.

Ákærða greiði allan sakarkostnað sem er þóknun skipaðs verjanda hennar, S-kk-ef A-kk-ef S-kk-ef hæstaréttarlögmanns, sem þykir hæfileg 74.700 krónur að meðtöldum virðisaukaskatti, auk ferðakostnaðar 8.520 krónur. Þá skal ákærða sæta upptöku á fíkniefnum eins og greinir í dómsorði.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærða, A, greiði 300.000 krónur í sekt til ríkissjóðs innan fjögurra vikna frá uppkvaðningu dóms þessa en sæti ella fangelsi í tuttugu og tvo daga.

Ákærða greiði allan sakarkostnað sem er þóknun skipaðs verjanda hennar, S-kk-ef A-kk-ef S-kk-ef hæstaréttarlögmanns, 74.700 krónur að meðtöldum virðisaukaskatti, auk ferðakostnaðar 8.520 krónur.

Upptæk skulu gerð 10,91 gramm af hassi, 7,04 grömm af amfetamíni og 4,81 gramm af kókaíni.

Á-kvk-nf G-kvk-nf